
			A república
das fábulas

			O nome de Esopo pasou á historia asociado ao das fábulas. De exitir realmente, Esopo sería de orixe tracia ou frixia, chegaría como escravo a Atenas e alí viviría entre os séculos VII e VI antes de Cristo. Carecedor de atractivo físico (cabezón, anano, corcovado e tatexo) pero dotado de enorme enxeño, estivo ao servizo dun filósofo chamado Xanto quen, por lle ter regalado Esopo moi proveitosos e sabios consellos, lle concedeu a liberdade.

			Así, ao Esopo lendario atribúeselle a escrita ou compilación de varios centos de fábulas que levan o seu nome e, por iso, pola sona da súa agudeza e sabedoría, xa foi célebre na antiga Grecia. Os ingratos veciños de Delfos quitáronlle a vida violentamente polo que foron duramente castigados polos demais pobos helenos.

			O seu nome vai unido ao dunha magna e pioneira obra compilatoria de literatura sapiencial, unha antoloxía con centos de apólogos das tradicións mesopotámica, india e grega, protagonizados fundamentalmente por animais e que chamamos fábulas; ou sexa, relatos ficcionados breves, en prosa ou verso, con clara intención crítica e moralizante, e función exemplarizante. Que estes relatos perdurasen na cadea de transmisión oral e impresa, sometidos aos vaivéns ideolóxicos ou relixiosos, pero conservando as esencias, confirma a súa utilidade para a educación dos máis novos ao longo do tempo.

			As fábulas que coñecemos, case todas de orixe oriental e fasquía greco-latina, continúan vivas como xénero uniforme e aínda moi popular. Seguimos asociando os animais que as protagonizan (raposo, corvo, lobo, rato, cobra, porco...) coas mesmas calidades, virtudes e vicios que probablemente lles apoñían os sumerios de finais do terceiro milenio antes de Cristo, cando as usaban para instruír e aconsellar.

			A fábula «é unha variante popular, satírica, do mito e contábase en festas agrarias de tipo popular», en palabras do grande especialista na fabulística clásica, Francisco Rodríguez Adrados.

			Aos nomes de Esopo, Demetrio de Falero, Babrio, Fedro, Aviano, Horacio ou, pegando un chimpo enorme no tempo, os dos autores medievais Pedro Alfonso, don Juan Manuel e Juan Ruiz, sumamos xa nos séculos XVII e seguintes os de Jean de La Fontaine, Tomás de Iriarte ou Félix María de Samaniego, para chegar neste século XXI coa feliz nova destas dez Fábulas contadas, con rima e en galego, da autoría de Gonzalo Navaza.

			Como os antigos poetas gregos, cultivadores de iambos, Navaza pon ao día neste fermoso libro unha decena de fábulas que nos veñen daquel tempo afastado, recreando e actualizando os mesmos asuntos que atravesaron linguas e culturas, en prosa ou verso, durante máis de catro mil anos.

			Moitas das fábulas conservan un pouso cínico e todas sen excepción conteñen a correspondente denuncia ou sentenza crítica a favor de calidades morais positivas (sensatez, laboriosidade, intelixencia, xenerosidade, cordura, cautela, valor, serenidade...) fronte a outras negativas (fachenda, ociosidade, abuso, burla, ingratitude, cobiza, insolidariedade, imprudencia, impaciencia...).

			Nestas fermosas fábulas en verso, galeguizadas por Gonzalo Navaza, son doce animais, como na inmensa maioría das que coñecemos, os protagonistas. O raposo aparece en tres delas con diferentes funcións, os ratos en dúas, o lobo, galiña e galo, burro e porco, corvo, cobra e cabra con cabrito, chicharra e formiga; sempre, como manda a lei suprema da fábula, o animal pequeno, máis espelido, vence o grande, sempre máis bruto e torpe. A excepción só se dá en dous dos relatos en que interveñen humanos, un avaricioso e outro incauto, sobre os que recae a sentenza ou lección moral.

			Non esquezamos que os animais personifican comportamentos humanos e que sopesar as verdadeiras intencións de quen nos eloxia —niso os raposos son expertos—, desconfiar de quen nos ofrece solucións máxicas —o galo cando lle falan dunha utópica Paz Universal—, meditar as supostas vantaxes de quen vive, aparentemente, mellor ca nós ou gozar da festa sen reparar en que o corpo pedirá sustento cando pasen os días xubilosos, forma parte dese equilibrio ou harmonía que goberna a república das nosas vidas.

			Como sempre sucedeu, as fábulas seguen sendo útiles para avivar a esperanza humana. Exaltan a natureza, combaten a prepotencia, o medo estéril e a forza bruta, eloxian a intelixencia e a vida. As fábulas foron e seguen sendo un instrumento divertido, axeitado e moi eficaz contra os abusos dos poderosos e para amainar, xa que non erradicar, a estupidez humana. Tomen nota e gocen das súas ensinanzas!

			Antonio Reigosa

		

	
		
			Fábulas contadas

		

	
		
			Ás miñas seis irmás, todas mestras, coma mamá e a avoa. E a todas as mestras.

			GONZALO NAVAZA

			Pour toi qui m’appelais ma grande.

			ORELÍ PELLO

		

	
		
			O corvo
e o raposo

			O señor Corvo, nun freixo pousado, 

			tiña unha peza de queixo no bico

			e o señor Golpe chegou decontado

			estimulado por cheiro tan rico:

			—Ei, señor Corvo, que esvelta figura 

			tes, e que pluma brillante e escura!

			Se inda por riba de tanta beleza 

			contas cun canto que non desmereza, 

			non tes, con certeza, no monte rival!

			Ti es o fénix do reino animal!

			Ante estas verbas, o corvo, folgado

			de verse tan gabado,

			quixo amosar o seu canto harmonioso.

			E en abrindo o peteiro, malpocado,

			caeulle para o chan o seu bocado.

			Apañouno o raposo 

			e dixo, sentencioso:

			—Has de saber, meu señor, que o chufón 

			vive daquel que lle presta atención.

			Ben vale un queixo esta boa lección.

			O señor Corvo, amolado e sen queixo, 

			rosma queixoso na póla do freixo:

			—Con ou sen queixo, lección aprendida: 

			noutra coma esta non pico na vida!

			A chicharra
e a formiga

			A chicharra, tras cantar

			todo o estío,

			non tiña no seu fogar 

			cando veu o tempo frío 

			nin un mísero anaquiño 

			dunha bagaña de liño

			con que acalmar a barriga.

			Foi laiárselle á formiga 

			da lareca que pasaba 

			para ver se lle emprestaba 

			algún gran con que facer 

			algo menos dura a espera 

			da vindeira primavera.

			—Eu heillo de devolver 

			con xuros polo verán, 

			cando nunca falta pan.

			Como non é a formiga 

			moi dada a se desprender 

			do que xuntou con fatiga 

			(algunha chata ha de ter), 

			vai e pregunta insolente:

			—Que fai polo tempo quente, 

			miña amiga carricanta?

			—Que fago? Canta que canta 

			día e noite estou, señora,

			e o verán pasa correndo.

			—Canta que canta? Entendo. 

			Pois baila que baila agora!

		

	
		
			
			O lobo, a cabra
e o cabrito

			Dona cabra, indo buscar 

			algo de herba pra xantar 

			advírtelle ao seu pequecho 

			que peche a porta co pecho:

			—Criatura, moito ollo

			con descorrerlle o ferrollo 

			a calquera. Lembra ben 

			non lle abrires a ninguén 

			se non pronuncia tal cal

			o noso contrasinal:

			«peste de lobo mesquiño!».

			Mais quixo o azar que xustiño 

			nese preciso momento 

			andase o lobo famento

			alí nun souto veciño,

			e sendo o lobo animal 

			que ten un don especial

			para sentir a voz das cabras, 

			escoitou esas palabras.

			En canto a nai confiada 

			se afasta polo camiño, 

			o lobo lambe o fociño 

			ante ocasión tan doada 

			para saciar o apetito

			cunha enchenta de cabrito 

			que non lle vai custar nada.

			Chega onda a porta pechada, 

			encolle o peito e afina

			unha vociña delgada

			que arremeda a voz caprina, 

			peta e di moi amodiño: 

			«Peste de lobo mesquiño!», 

			coidando, todo contento, 

			que se abriría ao momento.

			Na casa alguén rebulía 

			mais a porta non se abría.

			—Será que non escoitou 

			porque o dixen moi baixiño?, 

			pensou o lobo, e berrou:

			«Peeeste de looobo mesquiiiño!».

			O cabrito desconfía, 

			aguza a orella e amúa. 

			Aquela voz non lle soa, 

			non parece voz cabrúa, 

			pode non ser cousa boa... 

			Por puro instinto animal,

			considerou natural 

			pedir un novo sinal:

			—Amosa a patiña branca

			e entón eu descorro a tranca!

			Quedoulle cara de bobo 

			de repente ao se

